বিশ্বকাপের রানার্স-আপদের জালে ৬ গোল দেওয়াটা কি অভ্যাস বানিয়ে ফেলল স্পেন! এই বছর মার্চে, তখনো আর্জেন্টিনাই রানার্স-আপ; স্পেনের কাছে আকাশি-নীলরা হেরেছিল ৬-১ গোলে। এবার ক্রোয়েশিয়া হারল ৬-০তে। এনরিকে অবশ্য এসব তুলনায় একদমই যেতে চান না, ‘বিশ্বকাপের সঙ্গে এই ম্যাচের কোনো তুলনা চলে না। এই ম্যাচে আমরা কার্যকর ছিলাম আর সব কিছু ঠিকঠাকমতো হয়েছে। তারা শুরুতে একটা সুযোগ পেয়েছিল, সেটা কাজে লাগাতে পারেনি; এরপর আমরা দারুণ খেলি আর বেশ কিছু দারুণ গোল দিই।’ ক্রোয়াট কোচ জ্লাতকো দালিচ অবশ্য স্বাভাবিকভাবেই নিচ্ছেন এই ফল বিপর্যয়কে, ‘আমাদের কান্নাকাটি করে লাভ নেই, আমাদের আরো ভালো করতে হবে। যা হয়েছে তা হয়ে গেছে, ওরা যতগুলো সুযোগ নিয়েছিল সবই জালে গেছে। ভালো হলো ব্যাপারটা এখানেই হয়ে গেছে, পরে কোথাও হয়নি। প্রথম গোলের পর আমরা মনোযোগী ছিলাম না। আমরা দ্রুত সব কিছু করতে গিয়ে পদ্ধতিতে তালগোল পাকিয়ে ফেলেছি।’